Yhdysvalloissa republikaanien alahuoneen parlamentaarikkoa on ammuttu Alexandriassa Virginiassa.

Noin 20 USA:n senaattoria ja alahuoneen edustajaa oli baseball-harjoituksissa varhain aamulla, kun asemies avasi tulen.

Neljä ihmistä ja ampuja on viety sairaalaan.

Haavoittuneiden joukossa on kaksi Capitolin poliisia, jotka ilmeisesti pystyivät pysäyttämään ampujan vammoistaan huolimatta.

Edustaja Steve Scalisen tila on vakaa. Asiasta kertoo kollega Mo Brooks CNN:lle. Hänen mukaansa laukauksia ammuttiin jopa 50-100. Ammuskelu kesti kymmenen minuuttia.

Brooks ei osannut sanoa ampujasta muuta kuin että tämä näytti vaaleaihoiselta mieheltä.

- Näin häntä sekunnin tai kaksi, Brooks sanoi.

- Ase oli puoliautomaattinen kivääri.

Scalisea osui ilmeisesti lantion alueelle ja yhtä avustajaa ammuttin rintaan. Mediatietojen mukaan myös kahta Capitolin poliisia eli parlamentaarikkojen turvamiestä ammuttiin. Scalise on leikattu ja hän toipuu. Ammutuista kahden kerrottiin olevan kriittisessä tilassa.

Poliisipäällikkö Michael Brownin mukaan paikallinen poliisi tuli paikalle kolmen minuutin kuluttua hälytyksestä. Hän sanoi, että viisi ihmistä epäilty mukaan lukien on viety sairaalaan. Hän ei paljastanut epäillyn tai uhrien henkilöllisyyksiä.

Presidentti Donald Trump sanoi lyhyessä julkisessa puheessaan, että ampuja on kuollut.

Poliisilähteet ovat kertoneet muun muassa New York Timesille ja Washington Postille, että ampuja oli 66-vuotias mies nimeltään James T. Hodgkinson.

Senaattori Rand Paul sanoi CNN:lle ja MSNBC:lle, että ilman turvamiesten läsnäoloa tapauksesta olisi tullut verilöyly.

- Kukaan ei olisi selvinnyt hengissä ilman heitä, Paul totesi.

Scalise, 51, on alahuoneen " ruoska " eli käytännössä kolmanneksi korkea-arvoisin alahuoneen republikaaneista puheenjohtajan ja puhemiehen jälkeen. Tästä syystä hänellä on henkilökohtaiset turvamiehet.

Paikalle tuli kymmenittäin virkavaltaa. EPA / AOP

Hyvä asema ampua

Ammuskelu alkoi kello 7.15 paikallista aikaa baseball-harjoituksissa, joissa oli läsnä parikymmentä ylä- ja alahuoneen parlamentaarikkoa, kymmenkunta avustajaa ja turvamiehiä. CNN:n poliisi- ja kongressilähteiden mukaan ampuminen vaikutti tahalliselta hyökkäykseltä.

Ampuja oli ilmeisesti tapahtuneen aluksi samassa paikassa, kolmospesän takana sijainneessa juoksuhautaa muistuttavassa pelaaja-aitiossa. Pistooleilla aseistautuneet kaksi turvamiestä avasivat nopeasti tulen ampujaa kohti. Mo Brooksin mukaan molemmat haavoittuivat, mutta ilmeisesti toinen heistä onnistui ampumaan asemiestä.

- Heidän rohkeutensa... Pistoolit kivääriä vastaan, se ei ole reilu taistelu, Brooks sanoi CNN:lle.

Alexandria sijaitsee noin 15 kilometrin päässä pääkaupunki Washingtonista. Kongressin vuotuinen baseball-ottelu, jossa republikaanit ja demorkaatit ottavat toisistaan mittaa, oli tarkoitus järjestää torstaina.

Trump kutsui Scalisea Twitterissä hyväksi ystäväkseen ja patriootiksi. Trumpin mukaan hän haavoittui pahoin mutta toipuu.